CELEX: 32016D0929(01)
Language: bg
Date: 2016-09-28 00:00:00
Title: Решение за изпълнение на Комисията от 28 септември 2016 година за изготвяне на работна програма за оценка на заявленията за подновяване на одобренията на активни вещества, чийто срок на валидност изтича през 2019 г., 2020 г. и 2021 г., в съответствие с Регламент (ЕО) № 1107/2009 на Европейския парламент и на Съвета

29.9.2016   
            
            
               BG
            
            
               Официален вестник на Европейския съюз
            
            
               C 357/9
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 28 септември 2016 година
   за изготвяне на работна програма за оценка на заявленията за подновяване на одобренията на активни вещества, чийто срок на валидност изтича през 2019 г., 2020 г. и 2021 г., в съответствие с Регламент (ЕО) № 1107/2009 на Европейския парламент и на Съвета
   (2016/C 357/05)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 18 от него,
   като има предвид, че:
   
               (1)
            
            
               Срокът на валидност на одобрението на голям брой активни вещества, които се считат за одобрени съгласно Регламент (ЕО) № 1107/2009 и са изброени в част А от приложението към Регламент (ЕС) № 540/2011 (2), изтича в периода между 1 януари 2019 г. и 31 декември 2021 г. В част Б от приложението към Регламент за изпълнение (ЕС) № 686/2012 на Комисията (3) са посочени тези активни вещества и на държавите членки е възложено извършването на оценка на тези активни вещества, като за целите на процедурата по подновяване за всяко активно вещество са посочени държава членка докладчик и държава членка съдокладчик.
            
         
               (2)
            
            
               Предвид времето и ресурсите, необходими за завършване на оценката на заявленията за подновяване на одобренията на толкова голям брой активни вещества от страна на държавите членки и от Европейския орган за безопасност на храните, е необходимо да се изготви работна програма, обединяваща в групи сходните активни вещества, като се определят приоритети въз основа на опасенията за здравето на хората и на животните или за околната среда, както е предвидено в член 18 от Регламент (ЕО) № 1107/2009.
            
         
               (3)
            
            
               Както е посочено в съображение 17 от Регламент (ЕО) № 1107/2009, веществата с нисък риск следва да се идентифицират и пускането на пазара на продукти за растителна защита, съдържащи тези вещества, следва да се улесни. Освен това, в съответствие с целите на Директива 2009/128/ЕО на Европейския парламент и на Съвета (4), следва да се насърчава използването на продукти за растителна защита, които имат най-малко отрицателни въздействия върху здравето на човека и на животните и върху околната среда. Поради това програмата следва да обедини в група активните вещества с нисък риск, за да се даде приоритет на тяхната оценка с оглед на своевременното подновяване на одобренията им.
            
         
               (4)
            
            
               Освен това следва също да бъдат идентифицирани веществата, за които, предвид техните свойства, се очаква, че може да не отговарят на критериите за одобрение, посочени в точки 3.6.2—3.6.5 и точка 3.7 от приложение II към Регламент (ЕО) № 1107/2009. Програмата следва да обедини в група тези вещества с цел да се даде приоритет на оценката им.
            
         
               (5)
            
            
               Като се имат предвид наличните ресурси на органите, извършващи оценка на заявленията за подновяване на одобрения, не може да се изключи възможността в резултат на определянето на приоритетите при оценката на веществата, предвидено с настоящото решение, валидността на одобрението на някои други активни вещества да изтече, преди да е взето решение за подновяване на тяхното одобрение. В такива случаи срокът на валидност на одобрението на тези вещества следва своевременно да се удължи, в съответствие с член 17 от Регламент (ЕО) № 1107/2009.
            
         
               (6)
            
            
               В допълнение към обединяването в групи на сходните активни вещества въз основа на приоритетите за оценяването им, в член 18 от Регламент (ЕО) № 1107/2009 също така се предвижда, че работната програма трябва да включва конкретни елементи. Регламенти за изпълнение (ЕС) № 844/2012 (5) и (ЕС) № 686/2012 на Комисията са регламентите, с които се прилагат съответно букви а) — д) и буква е) от член 18, втора алинея от Регламент (ЕО) № 1107/2009,
            
         РЕШИ:
   Член единствен
   Работната програма, посочена в приложението към настоящото решение, се приема.
   
      Съставено в Брюксел на 28 септември 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 309, 24.11.2009 г., стр. 1.
   
      (2)  ОВ L 153, 11.6.2011 г., стр. 1.
   
      (3)  Регламент за изпълнение (ЕС) № 686/2012 на Комисията от 26 юли 2012 г. за възлагане на държавите членки на извършването на оценка на активните вещества за целите на процедурата по подновяване (ОВ L 200, 27.7.2012 г., стр. 5).
   
      (4)  Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди (ОВ L 309, 24.11.2009 г., стр. 71).
   
      (5)  Регламент за изпълнение (ЕС) № 844/2012 на Комисията от 18 септември 2012 г. за определяне на разпоредбите, необходими за изпълнението на процедурата по подновяване по отношение на активните вещества в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (ОВ L 252, 19.9.2012 г., стр. 26).
   
      ПРИЛОЖЕНИЕ
      
                  1.
               
               
                  Работната програма касае активните вещества, които се считат за одобрени съгласно Регламент (ЕО) № 1107/2009 и са изброени в част Б от приложението към Регламент за изпълнение (ЕС) № 686/2012.
               
            
                  2.
               
               
                  Приоритетите за оценка на заявленията за подновяване на одобренията на активните вещества и обединяването в групи на сходните активни вещества съгласно посоченото в член 18 от Регламент (ЕО) № 1107/2009 са, както следва:
                  
                              1)
                           
                           
                              На оценката на заявленията за подновяване на одобренията на активни вещества, които, предвид техните свойства, могат да бъдат идентифицирани като активни вещества с потенциално нисък риск, се дава приоритет, за да се позволи възможно най-голям брой активни вещества с нисък риск да бъдат одобрени незабавно или с възможно най-малко забавяне.
                           
                        
                              2)
                           
                           
                              На оценката на заявленията за подновяване на одобренията на активни вещества, за които, предвид техните свойства, се очаква, че може да не отговарят на критериите за одобрение, посочени в точки 3.6.2—3.6.5 и точка 3.7 от приложение II към Регламент (ЕО) № 1107/2009, се дава приоритет. Съответно такива оценки се извършват незабавно или с възможно най-малко забавяне.
                           
                        
                              3)
                           
                           
                              Когато има вероятност одобрението на някои активни вещества, които не попадат в обхвата на точки 1 и 2, да изтече, преди да е взето решение за подновяване на тяхното одобрение, срокът на валидност на одобрението на тези вещества своевременно се удължава, в съответствие с член 17 от Регламент (ЕО) № 1107/2009.